Toshkentda 7 ming dollar evaziga Qirg‘iziston oliygohiga o‘qishga kiritib, Toshkent tibbiyot akademiyasiga “perevod” qilib berishni va’da qilgan shaxs ushlandi

Fuqaroni pul evaziga Qirg‘iziston oliygohiga o‘qishga kiritib, keyinchalik o‘qishini O‘zbekistondagi ta’lim muassasasiga ko‘chirib berishni va’da qilgan shaxs ushlandi, deb xabar bermoqda Bosh prokuratura huzuridagi Iqtisodiy jinoyatlarga qarshi kurashish departamenti.
Ma’lum bo‘lishicha, fuqaro E.E. fuqaro A.ning ishonchiga kirib, uni 7 ming dollar evaziga Qirg‘iziston tibbiyot oliygohiga o‘qishga kiritib, birinchi bosqichni tugatganidan so‘ng tanishlari orqali o‘qishini Toshkent tibbiyot akademiyasiga ko‘chirib berishni va’da qilgan.
U oldindan 3,5 ming dollarni olgan vaqtida Departament hamda DXXning Chilonzor tumani bo‘limlari tomonidan o‘tkazilgan tadbirda ashyoviy dalillar bilan ushlangan.
Mazkur holat yuzasidan Jinoyat kodeksining 168-moddasi (firibgarlik) va 28, 211-moddasi (pora berish) bilan jinoyat ishi qo‘zg‘atilib, tergov harakatlari o‘tkazilmoqda.